Žaloba na zaplatenie provízie 
Okresný súd
Hviezdoslavova ul. č. 28, 010 59 Žilina
Žalobca: 	OLAF, spol. s r.o., Národná ul. č. 9, 010 01 Žilina, IČO, DIČ, IČ DPH
	zastúpená Ing. Petrom Bielym, konateľom
	zapísaná v obchodnom registri Okresného súdu v Žiline, odd., vo vl. č. ..........................
Žalovaný: 	Jozef Hlavatý – AUTODOPRAVA, Mlynská ul. č. 9, 010 01 Žilina, IČO, DIČ, IČ DPH
	osvedčenie o živnostenskom podnikaní reg. č. ..............................
Vec:	Žaloba na zaplatenie provízie
I.
Žalobca bol povinný ako sprostredkovateľ, podľa zmluvy o sprostredkovaní zo dňa 30. 6. 2023 uzavretej so žalovaným, vyvíjať do 30. 11. 2023 činnosť smerujúcu k získaniu príležitosti pre žalovaného na uzavretie kúpnej zmluvy na predaj podniku Veľkogaráže, a.s. so zahraničným partnerom.
Dôkaz – Zmluva o sprostredkovaní zo dňa 30. 6. 2023
II.
Dňa 25. 7. 2023 sa v hoteli Slovakia v Žiline uskutočnilo za prítomnosti žalobcu rokovanie medzi Georgom Marechalom, prokuristom spoločnosti PAP so sídlom Viedeň, Burgerstrasse 31 a Jozefom Hlavatým, štatutárnym zástupcom žalovaného, pri ktorom sa zainteresované strany dohodli, že uzavrú kúpnu zmluvu, predmetom ktorej je predaj podniku Veľkogaráže, a. s. v čase do 30. 11. 2023. Strany sa súčasne predbežne dohodli na zmluvných podmienkach vrátane ceny.
Dôkaz – Výpoveď svedka Jozefa Milučkého, bytom Žilina, Nevädzová ul. č. 3, zamestnanca žalovaného
III.
Na základe tejto skutočnosti vyúčtoval žalobca žalovanému províziu vo výške 15 % z kúpnej ceny a priložil faktúru na túto sumu splatnú dňa 30. 8. 2023. Vzhľadom na to, že táto suma nebola v lehote splatnosti poukázaná na účet žalobcu, zaslal tento žalovanému dňa 15. 9. 2023 písomnú upomienku. Faxom zo dňa 18. 9. 2023 žalovaný žalobcovi oznámil, že na ňu žalobcovi nevzniklo právo. Odfaxoval súčasne správu zahraničného partnera zo dňa 3. 9. 2023, z ktorej vyplýva, že z dôvodu momentálnych prevádzkových ťažkostí musí, bohužiaľ, odstúpiť od dojednaného úmyslu uzavrieť vzájomný kontrakt. Žalovaný sa preto domnieva, že obsah sprostredkovateľskej zmluvy nebol naplnený.
Dôkaz	– Písomná upomienka zo dňa 15. 9. 2023
	– Vyúčtovanie zo dňa 30. 8. 2023
	– Faktúra č. 781/23
	– Fax žalovaného zo dňa 3. 9. 2023
IV.
Žalobca považuje stanovisko žalovaného v zmysle predchádzajúceho bodu za bezdôvodné. Zo zmluvy o sprostredkovaní vyplýva, že sprostredkovateľ sa zaväzuje najneskôr do 30. 11. 2023 sprostredkovať pre záujemcu kontakt a konkrétne rokovanie so zahraničnou fyzickou alebo právnickou osobou, s cieľom uzavretia kúpnej zmluvy o predaji podniku. Z uvedeného vyplýva, že záväzok žalobcu voči žalovanému podľa tejto zmluvy spočíval iba v sprostredkovaní príležitosti uzavrieť zmluvu s treťou osobou a rokovaním dňa 25. 7. 2023 s partnerom podľa Čl. II bol tento záväzok splnený a právo na províziu teda vzniklo v súlade so zmluvou obstaraním tejto príležitosti.
V.
Na základe uvedených skutočností preto žalobca žiada, aby Okresný súd v Žiline vydal tento
rozsudok
Žalovaný je povinný zaplatiť žalobcovi v lehote do 3 dní od nadobudnutia právoplatnosti rozsudku sumu rovnajúcu sa 15 % dohodnutej kúpnej ceny a trovy konania.
Žilina 15. 9. 2023